6 Nomba muli ishi nshiku, ilyo abasambi balefulilako, abaYuda abalelanda iciGriki+ batendeke ukuilishanya pa fyalecita abaYuda abalelanda iciHebere, pantu bamukamfwilwa babo tabalebakanyako ifyalepeelwa cila bushiku.+ 2 E ico abe kumi na babili (12) balongenye ibumba lya basambi no kutila: “Te kuti ciwame ukuti tuleke ukusambilisha icebo ca kwa Lesa no kula-akanya ifya kulya pa matebulo.+ 3 E ico, bamunyinefwe, fwayeni+ mwi bumba lyenu abaume abacetekelwa cinelubali (7), abaisulamo umupashi na mano,+ pa kuti tubasonte ukubomba uyu mulimo uulekabilwa; 4 lelo ifwe twakulabika amano ku kupepa na ku kusambilisha icebo ca kwa Lesa.”+ 5 Kabili aya mashiwi yaweme kwi bumba lyonse, kabili basalile Stefani, umwaume uwakwatishe icitetekelo no mupashi wa mushilo,+ na Filipi+ na Prokore na Nikanore na Timone na Parmena na Nikola, umwina Antioke, uwasangwike umuYuda; 6 kabili babatwele ku batumwa, na bo ilyo bapepele, babikile iminwe+ yabo pali bena. 7 E ico icebo ca kwa Lesa calelunduluka,+ kabili abasambi balefulilako nga nshi mu Yerusalemu;+ na bashimapepo+ abengi balitetekele. 8 Nomba Stefani, uwali uwa mutembo nga nshi kabili uwakwatishe amaka, alecita ifipesha amano ifikalamba ne fishibilo+ mu bantu. 9 Lelo kwaimine abantu bamo aba mwi Sunagoge ilitwa ilya Balubulwa, e lyo na bamo aba mu bena Kurene na ba mu bena Alekisandria,+ na ba mu bena Kilikia+ na ba mu bena Asia, ku kukansana na Stefani; 10 lelo tabali na maka ya kulesha amano+ no mupashi alelandilamo.+ 11 Kabili mu bumfisolo batunkile abantu ukusosa, abati:+ “Twaumfwile alelanda amashiwi ya kupontela+ Mose na Lesa.” 12 Kabili bafundawile abantu na bakalamba na bakalemba, awe na bo e pakumufukukila, bamufyambata no kumutwala ku cilye ca Sanhedrini.+ 13 Kabili baletele inte isha bufi,+ ishatile: “Uyu muntu taleka ukupontela itempele na Mafunde.+ 14 Pantu twamumfwile aleti uyu Yesu umwina Nasarete akawisha lino itempele no kwalula intambi isho Mose atushilile.” 15 Kabili ilyo bonse abaikele mu cilye ca Sanhedrini bamulolekeshe,+ bamwene icinso cakwe cilemoneka nge ca kwa malaika.+